b'\n_START_ARTICLE_\nEtnografinen museo (Tukholma)\n_START_PARAGRAPH_\nEtnografinen museo (ruots. Etnografiska museet) on Tukholman G\xc3\xa4rdetin kaupunginosassa toimiva museo. Se on yksi Ruotsin valtion nelj\xc3\xa4st\xc3\xa4 maailmankulttuurien museosta. Etnografinen museo esittelee maailman eri kansojen historiallisia esineit\xc3\xa4. Se oli pitk\xc3\xa4\xc3\xa4n osa Ruotsin luonnonhistoriallista museota. Museoon on ilmainen sis\xc3\xa4\xc3\xa4np\xc3\xa4\xc3\xa4sy._NEWLINE_Puisen museorakennuksen suunnittelivat kilpailun pohjalta arkkitehdit Jan Gezelius ja Gunnar Mattsson, ja se rakennettiin 1977\xe2\x80\x931978. Rakennus voitti my\xc3\xb6hemmin Kasper Salin -arkkitehtuuripalkinnon. Museo avattiin 1980._NEWLINE_Museon pihalla seisoo Kanadan Brittil\xc3\xa4isess\xc3\xa4 Kolumbiassa asuvien haisla-intiaanien veist\xc3\xa4m\xc3\xa4 yhdeks\xc3\xa4n metri\xc3\xa4 korkea G\xe2\x80\x99psgolox-toteemipaalu. Paikalla oli alun perin vuonna 1872 veistetty toteemipaalu, joka oli tuotu Ruotsiin 1920-luvulla, mutta se palautettiin vuonna 2006 haisla-kansan pyynn\xc3\xb6st\xc3\xa4 Kanadaan. Tilalle pystytettiin haislojen lahjoittama kopio toteemipaalusta.'